DA Den Europæiske Unions Tidende C 231/83

Regionsudvalgets udtalelse om Et område med frihed, sikkerhed og retfærdighed: De regionale og lokale myndigheders rolle i Haag-programmets gennemførelse

(2005/C 231/13)

REGIONSUDVALGET HAR —

under henvisning til præsidiets beslutning af 15. juni 2004 om i henhold til EF-traktatens artikel 265, stk. 5, at afgive udtalelse om emnet »Et område med frihed, sikkerhed og retfærdighed: De regionale og lokale myndigheders rolle i Haag-programmets gennemførelse« og henvise det forberedende arbejde til Underudvalget for Konstitutionelle Anliggender og Styreformer i EU,

under henvisning til Kommissionens meddelelse til Rådet og Europa-Parlamentet om »Et område med frihed, sikkerhed og retfærdighed: Status over Tammerfors-programmet og retningslinjer for fremtiden« (KOM(2004) 401 final) og Kommissionens beslutning af 2. juni 2004 om at anmode om Regionsudvalgets udtalelse,

under henvisning til Traktaten om en forfatning for Europa undertegnet den 29. oktober 2004 og navnlig traktatfæstelsen af et område med frihed, sikkerhed og retfærdighed i del I (artikel I-42) og del III (artikel III-257 til III-277),

under henvisning til konklusionerne fra Det Europæiske Råd i Bruxelles den 4.-5. november 2004 (14292/04), hvor et nyt flerårigt program, »Haag-programmet«, blev vedtaget med henblik på at styrke området med frihed, sikkerhed og retfærdighed i de kommende fem år,

under henvisning til sin udtalelse om »Det lokale og regionale aspekt i forbindelse med området med frihed, sikkerhed og retfærdighed« (CdR 61/2003 fin (1)),

under henvisning til sin udtalelse om »Kriminalitetsforebyggelse i Den Europæiske Union« (CdR 355/2003 fin) (2),

under henvisning til sit forslag til udtalelse om »Fjerde rapport om unionsborgerskabet og Meddelelse fra Kommissionen om Agenturet for Grundlæggende Rettigheder« (ordfører: Claude du Granrut, medlem af Regionalrådet i Picardiet (FR/PPE)) — (CdR 280/2004),

under henvisning til »Europa-Parlamentets henstilling til Rådet og Det Europæiske Råd om fremtiden for området med frihed, sikkerhed og retfærdighed samt om betingelserne for at styrke dets legitimitet og effektivitet« (A6-0010/2004),

under henvisning til sit forslag til udtalelse (CdR 223/2004 rev. 1) vedtaget den 3. marts 2005 af Underudvalget for Konstitutionelle Anliggender og Styreformer i EU (ordfører: Risto Koivisto, formand for regionalrådet i Tammerfors, kommunaldirektør for Birkala Kommune (FI-PSE),

og ud fra følgende betragtninger:

1) den lokale og regionale dimension er vigtig for gennemførelsen af et område med frihed, sikkerhed og retfærdighed;

2) Haag-programmets mål falder i vid udstrækning sammen med de lokale og regionale myndigheders kompetenceområder —

på den 59. plenarforsamling den 13.-14. april 2005 (mødet den 14. april) vedtaget følgende udtalelse:

1. Regionsudvalgets synspunkter

REGIONSUDVALGET

a) Almene bemærkninger

1.1 betragter Haag-programmet som en afbalanceret tekst og dermed et godt grundlag for etableringen af et område med frihed, sikkerhed og retfærdighed, men konstaterer samtidig, at Haag-programmet i sin meddelelse ikke tager tilstrækkelig højde for de lokale og regionale myndigheders rolle i realiseringen af et område med frihed, sikkerhed og retfærdighed;

1.2 gør opmærksom på, at det i flere medlemsstater er de decentrale myndigheder, der på området for retlige, politimæssige og indre anliggender har ansvaret for såvel lovgivningen som dens gennemførelse, og dertil kommer, at de regionale og lokale myndigheder står for en lang række almennyttige tjenesteydelser, der virker kriminalpræventivt og bidrager til såvel social som økonomisk integration;

1.3 påpeger vigtigheden af at gøre stadige fremskridt på området og understreger, at det oprindelige Tammerfors-program fortsat er aktuelt, at udgangspunktet for EU's indsats fortsat bør være at opfylde målsætningerne i Tammerfors-programmet og gennemføre programmet i sin helhed;

1.4 betoner, at respekt for demokratiet, menneskerettigheder og retssystemet samt en tilgang baseret på selvstyre og borgernes uafhængighed er altafgørende for et samfund med frihed, sikkerhed og retfærdighed;

1.5 understreger, at gennemførelsen af et område med frihed, sikkerhed og retfærdighed forudsætter en generel social udvikling, som kan bidrage til at nå disse mål, at etableringen af dette område ikke udelukkende kan bygge på politimæssige og andre kontrolforanstaltninger;

1.6 understreger, at programmet for etablering af et område med frihed, sikkerhed og retfærdighed ikke vil fungere efter hensigten, hvis der ikke arbejdes nedefra og op (»bottom-up«) på at fjerne årsagerne til utryghed, f.eks. forskelsbehandling, at dette område med frihed, sikkerhed og retfærdighed ikke kan skabes ud fra foranstaltninger, der udelukkende følger »top-down«-princippet, og at de lokale og regionale myndigheder derfor spiller en afgørende rolle i dets iværksættelse i Europa;

1.7 er overbevist om, at traktaten om en forfatning for Europa, når den træder i kraft, vil udgøre et reelt grundlag for betydelige fremskridt på området med frihed, sikkerhed og retfærdighed vil blive tilvejebragt, når da den forenkler afstemningsprocedurerne for vedtagelse af ny lovgivning og tildeler Europa-Parlamentet en større rolle;

b) Grundlæggende rettigheder og unionsborgerskab

1.8 anser det for vigtigt i forbindelse med Haag-programmets gennemførelse, at EU med indskrivningen af charteret om grundlæggende rettigheder i forfatningstraktaten forpligter sig til ikke blot at overholde, men også at fremme anvendelsen af de grundlæggende rettigheder i alle sine aktiviteter;

1.9 støtter oprettelsen af et europæisk agentur for grundlæggende rettigheder, i hvis bestyrelse skal indgå en repræsentant for de regionale og lokale myndigheder, idet Unionsborgerskabet og udøvelsen af grundrettighederne i første omgang sker i nærmiljøet;

c) Asyl- og indvandringspolitik

1.10 ser med tilfredshed på, at når traktaten om en forfatning for Europa træder i kraft, vil EU have instrumenter til at udarbejde en fuldstændig indvandringspolitik;

1.11 konstaterer, at fremskridtene inden for asyl- og indvandringspolitikken ikke er fuldt tilfredsstillende, at ikke alle direktiver er blevet gennemført samt at de vedtagne direktiver bør gennemføres effektivt;

1.12 understreger behovet for et europæisk system med kontrolleret lovlig indvandring, som giver eventuelle immigranter et reelt håb, og hvis formål er at få bugt med den desperation, der får mange til at ty til smuglerbander.

1.13 påpeger, at bekæmpelse af ulovlig indvandring samt menneskesmugling og menneskehandel — som rammer kvinder og børn særlig hårdt — indgår som en væsentlig del af en omfattende indvandringsstrategi og at initiativer om ulovlig indvandring og udvisning fortsat bør sikres en effektiv videreførelse;

1.14 understreger, at samarbejde med tredjelande er vigtigt, når det drejer sig om at forebygge ulovlig indvandring og menneskehandel samt fremme beskyttelsen af flygtninge og legal indvandring;

d) Bekæmpelse af organiseret kriminalitet og terrorisme og EU's narkotikapolitik

1.15 understreger, at man i forbindelse med bekæmpelsen af kriminalitet og narkotika og kampen mod terrorisme ikke blot bør lægge vægt på effektive grænseoverskridende kontrolforanstaltninger, men også på årsagerne til udstødelse og radikalisering samt, hvordan man sætter ind over for disse; en central rolle på dette område spiller de regionale og lokale myndigheders tilrettelæggelse af grundlæggende tjenesteydelser til borgerne, planlægning af sikre boligområder og integration af indvandrere;

1.16 er tilfreds med Det Europæiske Råds beslutning om at inkludere en EU-narkotikapolitik for 2005-2012 i Haag-programmet og støtter dens målsætning om at fokusere på narkotikamisbrug og -smugling ved at betone aspekterne sundhedsbeskyttelse, social samhørighed og beskyttelse af borgerne;

1.17 bifalder Kommissionens forslag om at udbygge samarbejdet og informationsudvekslingen mellem politimyndigheder på nationalt, regionalt og lokalt niveau og medlemsstaternes toldmyndigheder;

1.18 mener, at forebyggelse og bekæmpelse af terrorisme fortsat bør have højeste prioritet, og understreger, at der bør indføres mere effektive instrumenter til at bekæmpe finansiering af terrorisme, og at der med henblik på bekæmpelse af økonomisk kriminalitet er brug for større åbenhed ved efterforskningen af finansieringsaktiviteter;

e) Retligt samarbejde

1.19 finder ligesom Kommissionen, at der er behov for at forbedre den generelle gennemførelse af EU-lovgivningen og gøre det retlige samarbejde i alle medlemsstaterne mere effektivt;

1.20 minder om, at størstedelen af EU's forskrifter gennemføres på lokalt og regionalt niveau;

f) Grænsekontrol

1.21 går ind for, at der oprettes en EF-grænseforvaltningsfond;

1.22 er tilfreds med de i Haag-programmet fastlagte procedurer til at effektivisere overvågningen af de ydre grænser;

1.23 påpeger, at man ikke kan adskille frihed, retfærdighed, kontrol ved de ydre grænser, bekæmpelse af terrorisme og indre sikkerhed;

1.24 er tilfreds med beslutningen om at oprette et EU-agentur for de ydre grænser, men agenturet kan kun være fuldt fungerende den 1. maj 2005, hvis man sørger for, at det har tilstrækkeligt med økonomiske og andre ressourcer;

g) Finansiering af foranstaltninger

1.25 konstaterer, at handlingsplanen for området med frihed, sikkerhed og retfærdighed ikke kan gennemføres hensigtsmæssigt, hvis man ikke også sikrer foranstaltningernes finansiering;

1.26 er tilfreds med, at Kommissionen i sin meddelelse om udfordringer og finansieringsmuligheder for politikken i en udvidet union 2007-2013 konstaterer, at frihed, sikkerhed og retfærdighed er centrale værdier, som udgør kernen i den europæiske samfundsmodel, og at den har gjort unionsborgerskabet til en prioritet i EU's kommende finansielle overslag, og er enigt med Kommissionen i, at unionsborgerskab som politisk begreb er baseret på, at man skaber et område, hvor der hersker frihed og retfærdighed, som er sikkert og hvor alle har ret til at modtage basale offentlige goder.

2. Regionsudvalgets henstillinger

REGIONSUDVALGET

a) Generelle henstillinger

2.1 støtter forslaget om at fortsætte Unionens indsats på dette område ved at udarbejde en handlingsplan for området med frihed, sikkerhed og retfærdighed, hvor der opstilles detaljerede mål og fastsættes en tidsplan for gennemførelsen;

2.2 finder det nødvendigt, at man ved udarbejdelsen af handlingsplanen tager hensyn til, at de regionale og lokale myndigheder medvirker i virkeliggørelsen af området med frihed, sikkerhed og retfærdighed;

b) Grundlæggende rettigheder og unionsborgerskab

2.3 understreger, at menneskerettigheder og grundlæggende rettigheder skal respekteres i alle foranstaltninger med henblik på at skabe et område med frihed, sikkerhed og retfærdighed;

2.4 bifalder, at styrkelsen af de rettigheder, man har opnået i kraft af unionsborgerskabet, er nævnt i Haag-programmet, og støtter på det kraftigste beskyttelsen af disse rettigheder, idet en styrkelse af unionsborgerskabet bør være et af de styrende principper i EU's arbejde;

c) Asyl- og indvandringspolitik

2.5 påpeger, at de lokale og regionale myndigheder spiller en central rolle for integrationen af indvandrerne i samfundet, og kræver, at de lokale og regionale myndigheder sikres de fornødne midler til at finansiere integrationsforanstaltninger;

2.6 bemærker, at integration af indvandrere hænger tæt sammen med national lovgivning og social sikring, og at der bør tages hensyn til forskellene mellem de nationale systemer, når man fastlægger de fælles rammer på EU-niveau;

2.7 anser det for vigtigt, at det også fremover påhviler de nationale regeringer at afgøre, hvorvidt der er behov for at tildele tredjelandeborgere arbejdstilladelse, og at indvandring bør være baseret på reelle behov for arbejdskraft i de enkelte sektorer og medlemsstater; det understreger, at fastlæggelsen af antallet af tilladte arbejdsmigranter er et medlemsstatsanliggende;

2.8 påpeger, at der ikke har været nogen særlig høj grad af bevægelighed i EU og at der er brug for at øge bevægeligheden inden for EU's grænser på diverse områder og for at fremme EU-borgernes og deres familiemedlemmers fri bevægelighed og integration;

d) Bekæmpelse af organiseret kriminalitet og terrorisme og EU's narkotikapolitik

2.9 finder, at man på det strafferetlige område bør koncentrere sig om alvorlig kriminalitet med et grænseoverskridende aspekt, idet bekæmpelse af mindre alvorlig og lokal kriminalitet bør reguleres på nationalt plan, ud fra den betragtning, at kriminalitetsforebyggende foranstaltninger er et område, hvor EU effektivt kan tilføre nationale, regionale eller lokale foranstaltninger ægte »europæisk merværdi«; mener, at man for at øge effektiviteten bør prioritere gensidig anerkendelse af retsafgørelser frem for harmonisering af strafferetspleje;

2.10 minder om, at selv om hovedmålet med bekæmpelse af terrorisme er at sikre borgernes sikkerhed, må det ikke føre til krænkelse af grundlæggende rettigheder, når det omsættes til praksis. Regionsudvalget opfordrer derfor Kommissionen til at fremlægge forslag til beskyttelse af persondata inden for rammerne af kampen mod terrorisme;

2.11 konstaterer, at en tværfaglig tilgang fortsat bør være udgangspunktet i forbindelse med narkotikabekæmpelse, så man kan mindske både efterspørgsel og udbud af narkotika;

2.12 gentager sit forslag om, at Kommissionen for eksisterende og eventuelt nye programmer bør indføre en støttestrategi, der supplerer foranstaltninger på det sociale, byplanlægnings- og uddannelsesmæssige område, og som sigter mod at styrke borgernes deltagelse og fællesskabsfølelse;

2.13 genfremsætter også sit krav om, at det vil være hensigtsmæssigt at oprette et simpelt opbygget europæisk observatorium for sikkerhed i byerne til indsamling, systematisering og bearbejdelse af data vedrørende ofre for forbrydelser og utryghedsfølelse, fremme og koordinering af forskning og politikudformning, da der er brug for foranstaltninger, ikke blot på områder, der hører ind under EU's kompetence, men også for at fremme regionale og lokale partnerskaber;

2.14 støtter Kommissionens forslag om, at fremme af samarbejde på området retlige og indre anliggender skal indgå i anvendelsesområdet for Europas nye naboskabs- og partnerskabsinstrument, bl.a. vedrørende følgende spørgsmål: asyl og indvandrerstrømme samt bekæmpelse og forebyggelse af terrorisme og organiseret kriminalitet;

e) Retligt samarbejde

2.15 slår til lyd for, at lokale og regionale repræsentanter inddrages nøje i planlægningen og gennemførelsen, når bestemmelserne om etablering af området med frihed, sikkerhed og retfærdighed skal gennemføres på nationalt plan;

2.16 anbefaler, at der i det retlige samarbejde lægges særlig vægt på at fremme princippet om gensidig anerkendelse, og henstiller, at man giver borgerne og myndighederne lettere adgang til information om andre landes retssystemer og -organer;

f) Grænsekontrol

2.17 finder, at specifikke tekniske tiltag er nyttige, såfremt der foreligger behørig begrundelse baseret på en bedømmelse af det enkelte tilfælde, så traditionelle grænseoverskridende forbindelser ved EU's ydre grænser kan bevares, forudsat at de ikke udgør nogen trussel mod borgernes sikkerhed og garanterer beskyttelsen af EU's landegrænser til nabolandene samt grænserne mellem to medlemsstater, som endnu ikke har afskaffet personkontrollen ved deres fælles grænse;

g) Finansiering af foranstaltninger

2.18 opfordrer Kommissionen til hurtigt at forberede finansieringsinstrumenter med henblik på gennemførelse af området med frihed, sikkerhed og retfærdighed, især for at sikre, at man ved udarbejdelsen af regelværket for finansieringsinstrumenterne sørger for, at der tages hensyn til de regionale og lokale myndigheders finansieringsbehov;

2.19 foreslår, at der i finansieringsprogrammerne afsættes tilstrækkelig støtte til de regionale og lokale myndigheders foranstaltninger til integration af indvandrere, og minder om, at man ikke bør opstille for snævre krav til anvendelsen af støtten, da det især ikke er hensigtsmæssigt for det praktiske integrationsarbejde, hvis man begrænser antallet af indvandrere på grundlag af deres bevæggrunde til indvandring;

2.20 foreslår, at programmerne skal give mulighed for, at embedsmænd kan udveksles mellem de forskellige medlemsstaters lokale og regionale myndigheder, hvilket vil være den bedste måde at fremme udbredelsen af god praksis på;

2.21 konstaterer, at de regionale og lokale myndigheder bør deltage i arbejdet i de organer, som er ansvarlige for forvaltningen af finansieringsprogrammerne;

2.22 understreger, at finansieringsprogrammer og strukturfondsstøtte vedrørende området med frihed, sikkerhed og retfærdighed bør harmoniseres og være indbyrdes komplementære og at forudsætningen for at opfylde denne målsætning er, at Kommissionens forskellige generalsekretariater udarbejder finansieringsprogrammerne i tæt samarbejde;

2.23 opfordrer Kommissionen til at udarbejde en omfattende informationsstrategi om finansieringsmulighederne i forbindelse med området med frihed, sikkerhed og retfærdighed, så de ansvarlige for foranstaltningerne kan få let adgang til information om de forskellige finansieringskilder.

Bruxelles, den 14. april 2005 Peter STRAUB Formand for Regionsudvalget

(1) EUT C 73 af 23.3.2004, s. 41.

(2) EUT C 43 af 18.2.2005, s. 10.